Domenie ai
18 di Novembar al è rivât insom il siopar de fam che al jere stât
inviât di cuasi sietcent presonîrs politics curdis sierâts intes
galeris turchis e di nûf parlamentârs dal BDP (partît di
riferiment de comunitât curde). Diviers di lôr, dopo passe doi mês
di siopar, a jerin aromai in condizions critichis. La decision di
fermâ la proteste e je rivade dopo che a domandâlu al jere stât il
leader dal PKK, Abdullah Öçalan. Il siopar al jere partît propit
par domandâ che almancul i avocats a podessin visitâ Öçalan, che
di plui di tredis agns si cjate impresonât intun centri di massime
sigurece e che di cuindis mês nol podeve ricevi nancje lis visitis
di legâi e familiârs. I militants in siopar a domandavin ancje di
podê doprâ la lôr lenghe denant des autoritâts judiziariis. Su
chest ultin pont il Parlament turc al è cumò daûr a meti jù une
propueste di leç che e permeti l’ûs de lenghe curde in tribunâl.
La dì dopo de conclusion dal siopar de fam, il ministri turc pe
justizie, Sadullah Ergin, al à comunicât che il guvier di Ankara al
à chê di inviâ une tratative cul PKK (Partît dai Lavoradôrs dal
Kurdistan) par cjatâ une soluzion al conflit che al va indenant
aromai di agns e che si calcole che al vedi causât almancul 40 mil
muarts. Par cumò però no si à dât nissune informazion precise in
proposit, nancje un riferiment temporâl su cuant che chest procès
al podarès inviâsi.
Font:
Galdu, 18/11/12; Gara, 20/11/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eus_Latn